**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  2 – 10 – 2024

**ΑΜΑΡΟΥΣΙΟΥ Αρ. Πρ.:** 249

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Τα μέλη του Συλλόγου, ΔΟΕ, Συλλόγους Εκπ/κών Π. Ε. της χώρας**

**ΚΙΝΗΤΟΠΟΙΗΣΗ ΓΙΑ ΤΟ ΕΚΡΗΚΤΙΚΟ ΠΡΟΒΛΗΜΑ ΤΗΣ ΣΤΕΓΑΣΗΣ ΤΩΝ ΕΚΠΑΙΔΕΥΤΙΚΏΝ**

Όπως όλοι γνωρίζουν, τις προηγούμενες ημέρες χιλιάδες εκπαιδευτικοί διέσχισαν τη χώρα και έφτασαν πολλά χιλιόμετρα μακριά από τον τόπο κατοικίας τους. Κι εκεί, εκτός από τα άλλα μεγάλα προβλήματα της εκπαίδευσης που συναντάνε, αντιμετωπίζουν το οξυμένο πρόβλημα της στέγασης. Είδαμε και φέτος εικόνες ντροπής με εκπαιδευτικούς να κοιμούνται στα αυτοκίνητα, σε σκηνές, ακόμα και στα ίδια τα σχολεία. Βιώσαμε μια αντιμετώπιση από το κράτος που δεν ταιριάζει προς τους δασκάλους των παιδιών του ελληνικού λαού.

Δε βρισκόμαστε πλέον στην περίοδο που το πρόβλημα της στέγασης το αντιμετώπιζαν μόνο οι εκπαιδευτικοί στα τουριστικά νησιά, το πρόβλημα της στέγασης των εκπαιδευτικών έχει γίνει εκρηκτικό και στην Αττική. Επιπλέον, στα νησιά του Αργοσαρωνικού το πρόβλημα έχει πάρει ανεξέλεγκτες διαστάσεις, αφού αυτή τη στιγμή υπάρχουν νησιά που δεν υπάρχει ούτε ένα σπίτι διαθέσιμο για να φιλοξενήσει εκπαιδευτικούς.

Οι συνάδελφοι που έφτασαν στην Αττική δυσκολεύονται να βρουν σπίτια γιατί δε διατίθενται για πολύμηνη ενοικίαση και, όταν βρίσκουν, πρέπει να πληρώσουν εξωφρενικά σε σχέση με τον μισθό τους ενοίκια, από 400, 500 ως και 700 ευρώ για γκαρσονιέρες και δυάρια, όταν, όπως πολύ καλά ξέρετε, ο μισθός του νεοδιόριστου είναι 776 ευρώ και του αναπληρωτή 953 ευρώ αλλά και της μεγάλης μάζας των εκπαιδευτικών λίγο παραπάνω. Όπως καταλαβαίνουμε, πληρώνοντας τέτοιο ενοίκιο συν τις ΔΕΚΟ γύρω στα 200-250 ευρώ και περισσότερα τον χειμώνα, δε μένει τίποτα για σίτιση, μετακίνηση και άλλες βασικές ανάγκες.

Θέση μας είναι ότι κυβέρνηση, Υπ. Παιδείας, Περιφέρειες και Δήμοι με κρατική χρηματοδότηση πρέπει να λύσουν το εκρηκτικό αυτό πρόβλημα, με επέκταση της διάταξης που ισχύει για τους μικρούς νησιωτικούς και ορεινούς δήμους σε όλη τη χώρα και για όλους τους εκπαιδευτικούς που μετακινούνται υποχρεωτικά για τις ανάγκες της υπηρεσίας και πρωτίστως φυσικά για τους αναπληρωτές και τους νεοδιόριστους συναδέλφους. Επίσης, με δέσμευση κτηρίων για να μένουν οι συνάδελφοι κλπ. Παράλληλα ζητάμε να δοθεί επίδομα ενοικίου 300 ευρώ στους νεοδιόριστους και αναπληρωτές συναδέλφους που ενοικιάζουν σπίτι και να ληφθούν μέτρα για τη μετακίνησή τους (δωρεάν ή μεγάλη έκπτωση στα εισιτήρια) και στη διατροφή τους (λέσχες κ.λπ.).

Οι εκπαιδευτικές Ομοσπονδίες ΔΟΕ, ΟΛΜΕ και οι Σύλλογοι Εκπαιδευτικών Π. Ε. κι ΕΛΜΕ Αττικής έχουμε αναδείξει πολλές φορές και με πολλούς τρόπους το οξυμένο αυτό πρόβλημα. Πρόσφατα το θέσαμε και στη συνεδρίαση του Περιφερειακού Συμβουλίου Αττικής. **Επειδή το πρόβλημα της στέγασης των εκπαιδευτικών οξύνεται συνεχώς, επειδή έχουμε ζητήσει συνάντηση με τον Υπ. Εσωτερικών για να μας απαντήσει τι μέτρα σκέφτεται να πάρει αλλά δεν έχουμε βρει ανταπόκριση, καλούμε σε μαζική κινητοποίηση ΣΕΠΕ και ΕΛΜΕ της Αττικής στο Υπουργείο Εσωτερικών την Πέμπτη 3/10/2024 στις 14:00 (Λ. Βασιλίσσης Σοφίας 15).**

